Eeshi wane wayuu fariseo kanüliashi Nicodemo noꞌuluku na laülaashiikana naꞌaka na judíokana.
Nüntakalaka nünainmüin Jesús aipaꞌa,
sünain nümüin nümüin:
—Ekirajüikalee,
saaꞌu paaꞌinrüin weꞌrüin tü kasa nütüjakat apüleerua Maleiwa nümüiwa,
watüjaa aaꞌuchi pia sünain laülaain nütüma süpüla ekirajaa wayuu sünain nüchiki Maleiwa.
Müleka nnojoireje nüjünalain pia Maleiwa,
nnojotsüje puuntüin paaꞌinrüin kasa eekai müin aka tia —nümakalaka Nicodemo nümüin Jesús.
Asouktüshi jooluꞌu Jesús nümüin:
—Shiimüin tü tamakat pümüin:
Müleka nnojorule jemein pia püchikua,
müichia pia nnojolin ekerolüin chaꞌaya eere nuluwataain Maleiwa —nümakalaka nümüin Nicodemo.
—¿Jeratuaichi wane wayuu jemein nüchikua nütaralaapa?
¿Jeratuaichi aleꞌejüin wane wayuu nüchikua süleꞌeruꞌumüin nii süpüla jemelii nüchikua?
—nümakalaka Nicodemo nümüin Jesús.
Asouktüshi Jesús:
—Shiimüin tü tamakat pümüin:
Tü paaꞌinrajatkat süpüla müinjachin aka jemeikai pia püchikua,
shia puuꞌulaainjatka oulia paainjala süpüla shiiꞌiranajaainjatüin paaꞌin nütüma chi Naaꞌinkai Maleiwa.
Müleka nnojorule paaꞌinrüin tia,
nnojoleechi pia ekerolüin chaꞌaya eere nuluwataain Maleiwa.
Jülüja paaꞌin tüü:
Sünain jemelin pia sütüma püi,
jemeishi pia sünain wayuuin.
Otta chi jemeikai nüchikua,
nia chi eekai jeketüin nukuaippa süka shiiꞌiranajaaitpain naaꞌin nütüma chi Naaꞌinkai Maleiwa.
Nnojo puponojooin sütüma tü tamakat jooluꞌu pümüin:
Cheꞌojaasü jemelii süchikua sümüin wayuu süpüshua.
Maa aka tü jouktaikat saapünüin neꞌe shipijana sümaa nnojolüin sütüjaanüin aaꞌu eejeere suꞌunüin otta jalamüinjatüin süntüin,
müshia chi wayuu jemeikai nüchikua nütüma chi Naaꞌinkai Maleiwa süka jaꞌyain sünain shiiꞌiranajaain naaꞌin —nümakalaka Jesús nümüin Nicodemo.
—Nnojotsü tayaawatüin aaꞌu tü naaꞌinrakat chi Naaꞌinkai Maleiwa süpüla jemeinjatüin süchikua wane wayuu —nümakalaka Nicodemo nümüin Jesús.
Asouktüshi Jesús:
—Sünain piꞌnnaajünüin maꞌi sünain piain ekirajülin tü wayuu Israelkalüirua,
¿jamüsü nnojotkaꞌa piyaawatüin saaꞌu tü taküjaitpakat achiki pümüin?
Shiimüin tü tamakat pümüin:
Wayakana,
shia waashajaaka achiki,
otta waküjaka achiki,
tü kasa eekai weꞌrüin sümaa watüjaain saaꞌu.
Otta müshiꞌiya jiakana,
jaꞌitasü shiain tü shiimüinkat tü wekirajakat anain,
nnojotsü kapülain jaaꞌin shia.
Nnojolüiwapajeꞌe jünoujain tamüin tü taküjakat jümüin süchiki tü kasa yaakat saaꞌu mmakat,
nnojolujaꞌa jünoujainjatüin tamüin müleka shiale taküjain achiki jümüin tü kasa chakat iipünaa eere Maleiwa.
“Tountüin taküjüin jümüin süchiki tü kasa chakat iipünaa eere Maleiwa süka tashakatüshin chajee,
tayakai chi Shipayakai Wayuu.
Nnojoishi eeichin wane wayuu eekai nuꞌunüin chamüin iipünaamüin nümaꞌanamüin Maleiwa süpüla aküjaa süchiki nüleꞌejapa.
Maa aka nükacherüin paala sümaiwa Moisés wane shiyaakua wüi iipünaa sünain wane wunuꞌu chaꞌaya isashiipaꞌa süpüla neiyajünüinjanain na wayuu eekai neirakaain sümüin,
akaweechia tayakai,
chi Shipayakai Wayuu,
akachenneechi taya iipünaa sünain wane wunuꞌu
süpüla shiiꞌiranajaainjatüin naaꞌin na eekana neꞌitaain naaꞌin sünain anoujaa tanain süpüla eeinjanain naya nümaa Maleiwa süpüla kaꞌikat süpüshua”,
nümakalaka Jesús nümüin Nicodemo.
Anuu sukuaippa saalii wayuu sainküin mmakat süpüshua nüpüla chi Maleiwakai:
Naapüin chi Nüchonkai waaꞌu,
chi waneeshikai Nüchoin.
Niasaꞌa chi eekai nünoujain nünain,
eeꞌiranajaweerü naaꞌin nütüma Maleiwa.
Nnojoleechi amüloulin süchikijee ouktaa,
eejeechi nümaa Maleiwa süpüla kaꞌikat süpüshua.
Nnojoishi nüjütüinshin chi Nüchonkai saꞌakamüin wayuu süpüla süsalainjatüin saainjala nütüma sümaa nükatalüin shia nuulia,
süpülajachi nuꞌtteꞌerüinjatüin shia suulia süsalaa saainjala.
Chi wayuu eekai niꞌitaain naaꞌin sünain anoujaa nünain chi Nüchonkai,
müichia nnojolin süsalain naainjala nütüma Maleiwa.
Akaajasa chi eekai nnojolüin nünoujain nünain,
eꞌitaanatüjüꞌiya nia nütüma Maleiwa süpüla süsalaa naainjala sümaa katatüin nia nuulia saaꞌu manoujüinyeein nia nünain chi Nüchonkai Maleiwa,
chi waneeshikai Nüchoin.
¿Kasa kasalajanainjatka anainjee saainjala wayuu sümüin?
Shia sünainjee nayouktüin Cristo,
chi anakakai süpüna wayuu,
ajütünakai saꞌakamüin wayuu süpüla niiꞌiyatüinjatüin namüin tü shiimüin nüchikikat Maleiwa.
Shia sünainjee masütaajuin sünain aaꞌinraa tü mojusükat maa aka saaꞌin tü wayuu makateekat sümaa piyuushi.
Chi wayuu eekai naaꞌinrüin tü mojusükat,
nnojotsü kasajatüin nümüin tü shiimüin eeꞌiyatünakat nümüin.
Nnojoishi jamajachin Cristo nümüin,
chi anakakai süpüna wayuu,
süka nnojolin nücheküin süpüleerua sütüjaanüin aaꞌu tü naainjalakat.
Akaajasa chi wayuu eekai noonooin waneepia sümaa nünüiki Maleiwa,
tü shiimüin ekirajünakat anain nia,
nnojoishi mmolüin neema Cristo chi anakakai süpüna wayuu.
Anasü nümüin sütüjaanüin aaꞌu tü naaꞌinrakat süka naaꞌinrüin waneepia tü nüchekakat chi Maleiwakai nüpüleerua.